CELEX: 32012D0749
Language: ro
Date: 2012-12-03 00:00:00
Title: 2012/749/UE: Decizia Consiliului din 3 decembrie 2012 de prelungire a perioadei de aplicare a Deciziei 2010/371/UE privind încheierea consultărilor cu Republica Madagascar în temeiul articolului 96 din Acordul de parteneriat ACP-UE

5.12.2012   
            
            
               RO
            
            
               Jurnalul Oficial al Uniunii Europene
            
            
               L 333/46
            
         DECIZIA CONSILIULUI
   din 3 decembrie 2012
   de prelungire a perioadei de aplicare a Deciziei 2010/371/UE privind încheierea consultărilor cu Republica Madagascar în temeiul articolului 96 din Acordul de parteneriat ACP-UE
   (2012/749/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1) și modificat la Ouagadougou, Burkina Fasso, la 22 iunie 2010 (2) (denumit în continuare „Acordul de parteneriat ACP-UE”), în special articolul 96,
   având în vedere Acordul intern între reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-UE (3), în special articolul 3,
   având în vedere propunerea Comisiei Europene,
   în acord cu Înaltul Reprezentant al Uniunii pentru afaceri externe și politica de securitate,
   întrucât:
   
               (1)
            
            
               Decizia 2010/371/UE a Consiliului din 7 iunie 2010 privind încheierea consultărilor cu Republica Madagascar în temeiul articolului 96 din Acordul de parteneriat ACP-UE (4) a fost adoptată pentru a pune în aplicare măsuri corespunzătoare ca urmare a încălcării elementelor esențiale prevăzute la articolul 9 din Acordul de parteneriat ACP-UE.
            
         
               (2)
            
            
               Aceste măsuri au fost prelungite până la 6 decembrie 2011 prin Decizia 2011/324/UE a Consiliului (5) și modificate și prelungite până la 6 decembrie 2012 prin Decizia 2011/808/UE a Consiliului (6).
            
         
               (3)
            
            
               S-au realizat progrese notabile, în special în ceea ce privește crearea instituțiilor tranziției și în cadrul procesului electoral, grație medierii din partea Comunității de Dezvoltare a Africii Australe (CDAA) care a permis realizarea de progrese în procesul de ieșire din criză. Printre aceste progrese pot fi menționate instituirea Comisiei electorale naționale independente pentru tranziție (CENI-T), adoptarea de către Parlament a unei legi de amnistiere și anunțarea datelor alegerilor conform recomandărilor experților Organizației Națiunilor Unite. Totuși, foaia de parcurs pentru tranziție nu a fost complet pusă în aplicare.
            
         
               (4)
            
            
               Perioada de aplicare a Deciziei 2010/371/UE expiră la 6 decembrie 2012. Întrucât alegerile legislative și al doilea tur al alegerilor prezidențiale sunt prevăzute la data de 3 iulie 2013, este adecvat să se prelungească aplicarea măsurilor corespunzătoare în vigoare până când Consiliul va stabili că în Madagascar au avut loc alegeri credibile și că a fost reinstaurată ordinea constituțională, fără a aduce atingere revizuirii periodice a măsurilor respective în cursul acestei perioade,
            
         ADOPTĂ PREZENTA DECIZIE:
   Articolul 1
   La articolul 3 din Decizia 2010/371/UE, a doua teză se înlocuiește cu următorul text:
   
      „Decizia rămâne în vigoare până când Consiliul va stabili, pe baza unei propuneri a Comisiei, că în Madagascar au avut loc alegeri credibile și că a fost reinstaurată ordinea constituțională, fără a aduce atingere revizuirii sale periodice în cursul perioadei respective.”
   
   Articolul 2
   Prezenta decizie intră în vigoare la data adoptării.
   
      Adoptată la Bruxelles, 3 decembrie 2012.
      
         
            Pentru Consiliu
         
         
            Președintele
         
         N. SYLIKIOTIS
      
   
   
      (1)  JO L 317, 15.12.2000, p. 3.
   
      (2)  JO L 287, 4.11.2010, p. 3.
   
      (3)  JO L 317, 15.12.2000, p. 376.
   
      (4)  JO L 169, 3.7.2010, p. 13.
   
      (5)  JO L 146, 1.6.2011, p. 2.
   
      (6)  JO L 324, 7.12.2011, p. 1.
   
      ANEXĂ
      
         PROIECT DE SCRISOARE CĂTRE PREȘEDINTELE AUTORITĂȚII DE TRANZIȚIE
      
      Domnule Președinte,
      Salutând progresele înregistrate în soluționarea crizei politice prin semnarea de către partenerii politici malgași, în septembrie 2011, a foii de parcurs pentru ieșirea din criză a Madagascarului, Uniunea Europeană (UE) a flexibilizat, la 5 decembrie 2011, măsurile corespunzătoare stabilite cu privire la Madagascar, prin Decizia 2010/371/UE a Consiliului din 7 iunie 2010.
      Această nouă decizie v-a fost comunicată prin scrisoarea din 8 decembrie 2011, care conținea condițiile prealabile oricărei măsuri de sprijin în favoarea tranziției din partea UE. În acest sens, în cursul anului trecut, UE a adoptat măsuri de sprijin pentru populație și măsuri de susținere a procesului electoral, astfel cum erau prevăzute în tabelul angajamentelor din scrisoarea menționată anterior.
      S-au realizat progrese notabile în ceea ce privește punerea în aplicare a foii de parcurs, progrese care au fost luate în considerare în cadrul măsurilor corespunzătoare în vigoare. Având în vedere că foaia de parcurs nu a fost pusă complet în aplicare și că alegerile legislative și al doilea tur al alegerilor prezidențiale sunt prevăzute la data de 3 iulie 2013, este adecvat să se aplice în continuare măsurile corespunzătoare în vigoare, fără modificarea condițiilor și a angajamentelor reciproce UE-Madagascar, care rămân pe deplin valabile până când UE va stabili că în Madagascar au avut loc alegeri credibile și că a fost reinstaurată ordinea constituțională.
      UE, care acordă cea mai mare importanță elementelor fundamentale reprezentate de respectarea drepturilor omului, instituțiile democratice și statul de drept, în conformitate cu articolul 9 din Acordul de parteneriat ACP-UE, vă adresează îndemnul, atât dumneavoastră, cât și partenerilor semnatari ai foii de parcurs, de a vă intensifica eforturile pentru a depăși rapid obstacolele politice care în prezent fragilizează punerea în aplicare a foii de parcurs.
      De asemenea, UE vă încurajează să continuați să depuneți eforturi cu maximă perseverență pentru asigurarea unui climat politic pașnic, care să permită desfășurarea unor alegeri credibile în lunile mai și iulie 2013 și finalizarea procesului de tranziție convenit de către partea malgașă și aprobat de comunitatea internațională.
      UE își confirmă angajamentul de a continua să sprijine procesul de tranziție și de a institui rapid măsuri de sprijin posttranziție, ale căror condiții urmează a fi stabilite în cadrul dialogului politic inițiat cu guvernul dumneavoastră.
      Măsurile corespunzătoare vor putea fi revizuite în orice moment, în funcție de evoluțiile pozitive sau negative ale situației politice din Madagascar.
      Cu deosebită considerație,
      
         
            
               Pentru Uniunea Europeană
            
            Catherine ASHTON
            Andris PIEBALGS